**Broj: 711-I-805-M-40/19-02-5**

Zagreb, 11. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Darinka Dumbovića, gradonačelnika Grada Petrinje, za davanjem mišljenja Povjerenstva,** na 42. sjednici, održanoj 11. ožujka 2019.g., daje sljedeće

**MIŠLJENJE**

1. **Osoba koja se na temelju članka 4. stavka 5. ZSSI-a, smatra povezanom s dužnosnikom Darinkom Dumbovićem, gradonačelnikom Grada Petrinje, može sudjelovati u natječaju za zapošljavanje kojeg će provesti Grad Petrinja u svrhu prijema u službenički odnos na radno mjesto čelnika upravnih tijela (pročelnik/ca).**
2. **Dužnosnik je dužan izuzeti se od svakog, pa i posrednog sudjelovanja u provođenju tog natječaja i donošenja odluke o odabiru najboljeg kandidata, na način da donese posebnu odluku kojom će za provedbu procedure natječaja i prijma u službenički odnos na radno mjesto čelnika upravnog tijela (pročelnik/ca) imenovati jednog od svojih zamjenika.**
3. **Upućuje se gradonačelnik Grada Petrinje da deklarira Gradskom vijeću Grada Petrinje i građanima Grada Petrinje putem internetske stranice okolnost da se osoba povezana s njim prijavila na natječaj za zapošljavanje na radno mjesto čelnika upravnog tijela (pročelnik/ca), kao i okolnost eventualnog zasnivanja radnog odnosa. U slučaju odabira povezane osobe za predmetno radno mjesto, upućuje se na isti način deklarirati vrstu povezanosti gradonačelnika i osobe povezane s njim.**
4. **Okolnost povezanosti gradonačelnika i povezane osobe iz članka 4. stavka 5. ZSSI-a ne smije biti prednost pri zapošljavanju u odnosu na druge potencijalne kandidate.**
5. **U cilju izbjegavanja svake sumnje da je na odabir osobe povezane s gradonačelnikom kao najboljeg kandidata utjecala okolnost da gradonačelnik Grada Petrinje obnaša javnu dužnost, u slučaju da dva ili više kandidata imaju iste ili u bitnim elementima slične reference, drugi kandidat trebao bi imati prednost zasnivanja radnog odnosa u odnosu na osobu povezanu s dužnosnikom.**

 Obrazloženje

Zahtjev za davanjem mišljenja Povjerenstva podnio je dužnosnik Darinko Dumbović, gradonačelnik Grada Petrinje. U knjigama ulazne pošte zahtjev je zaprimljen pod poslovnim brojem: 711-U-1096-M-40/19-01-5 dana 5. ožujka 2019. g., povodom kojeg se vodi predmet broj M-40/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Darinko Dumbović povodom obnašanja dužnosti gradonačelnika Grada Petrinje obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnome navodi da Grad Petrinja namjerava pokrenuti postupak u svrhu prijema u službenički odnos na radno mjesto čelnika upravnih tijela (pročelnik/ca) sukladno odredbama Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11 i 4/18, dalje u tekstu: ZOS). Temeljem ZOS-a natječaj raspisuje i odluku o prijemu u lokalnu službu na radno mjesto pročelnika/ce donosi gradonačelnik.

Dužnosnik nadalje navodi da, obzirom na načelo dostupnosti javne službe pod jednakim uvjetima, moguće je da se u postupku javnog natječaja prijavi osoba koja se temeljem članka 4. stavka 5. ZSSI-a smatra povezanom osobom s izvršnim čelnikom u jedinici lokalne samouprave, u ovom slučaju s njim osobno.

Slijedom navedenog, dužnosnik postavlja pitanje je li mu, kao gradonačelniku Grada Petrinje, izvršnom čelniku jedinice lokalne samouprave i dužnosniku u smislu ZSSI-a, dopušteno u potencijalnoj situaciji donijeti i potpisati odluku o imenovanju na radno mjesto čelnika upravnog tijela za povezanu osobu iz članka 4. stavka 5. ZSSI-a u slučaju da ista bude od strane ovlaštenog tijela (Povjerenstvo za provedbu natječaja za imenovanje čelnika upravnih tijela) predložena za imenovanje. Dužnosnik traži mišljenje na koji način razriješiti situaciju potencijalnog sukoba interesa u konkretnom slučaju.

Odredbama ZSSI-a nije propisana izričita zabrana da se članovi obitelji dužnosnika zapošljavaju u tijelima javne vlasti u kojima dužnosnici obnašaju javnu dužnost. Međutim, kako bi se prevenirao u javnosti eventualni negativni dojam, dužnosnik se treba suzdržati od aktivnosti u situacijama kada se može postići korist za člana obitelji i druge s njim povezne osobe. Stoga je u opisanoj situaciji dužan deklarirati članovima Gradskog vijeća Grada Petrinje, široj javnosti, kao i osobama nadležnim za provedbu natječaja za zapošljavanje kojeg će provesti Grad Petrinja svrhu prijema u službenički odnos na radno mjesto čelnika upravnog tijela (pročelnik/ca) činjenicu da je povezana osoba s njim podnijela prijavu na natječaj. U tom smislu sugerira se dužnosniku da se Zapisnik s pristiglim molbama na predmetni natječaj s jasno deklariranom vrstom povezanosti dužnosnika s konkretnim kandidatom (npr. kći, brat i sl.) predoči Gradskom vijeću Grada Perinje i objavi na službenim internetskim stranicama Grada Petrinje. Također, preporuča se da se na isti način objavi i Zapisnik s odlukom Povjerenstva o prijedlogu izbora kandidata za predmetno radno mjesto u tijelu u kojem dužnosnik obnaša dužnost gradonačelnika.

Također, gradonačelnik Grada Petrinje Darinko Dumbović dužan je izuzeti se od svakog, pa i posrednog sudjelovanja u provođenju predmetnog natječaja u trenutku saznanja da se s njim povezana osoba prijavila na natječaj, a osobito od neposrednog ili posrednog utjecaja na odabir najboljeg kandidata, jer bi suprotno postupanje moglo predstavljati povredu članka 7. ZSSI-a koji propisuje zabranjena djelovanja dužnosnika, a činjenica da je osoba povezana s gradonačelnikom sudjelovala u natječaju ne smije predstavljati prednost u odnosu na druge potencijalne kandidate za zasnivanje radnog odnosa.

 Isto tako, gradonačelnik Darinko Dumbović dužan je donijeti posebnu odluku kojom će za cijelu proceduru provedbe natječaja, od objave pa do utvrđivanja uvjeta natječaja (koji bi svakako trebali biti u skladu s postojećim Pravilnikom o unutarnjem ustroju), biranje Povjerenstva za provedbu natječaja za imenovanje čelnika upravnih tijela, otvaranje molbi i donošenje konačne odluke o izboru kandidata za radno mjesto, imenovati jednog od svojih zamjenika.

Nadalje, u cilju očuvanja vlastite vjerodostojnosti dužnosnika, dostojanstva povjerene im dužnosti i povjerenja građana u tijela javne vlasti, kao primjerena metoda u opisanoj situaciji, u slučaju da povezana osoba s gradonačelnikom ima iste ili slične reference kao i neki drugi kandidat u natječaju, prednost u odabiru najboljeg kandidata trebalo bi dati drugom kandidatu.

Iako ovakav postupak može djelovati diskriminatorno u odnosu na člana obitelji dužnosnika, odnosno s njim povezanu osobu, takva odluka je nužna, jer su dužnosnici izabrani od građana pozvani prvenstveno štititi javni interes i opravdati povjerenje građana koje su im izborom ukazali kao i dostojansvo dužnosi koje obnašaju. Time se ujedno jača javna percepcija da na odluku o najboljem kandidatu nije utjecalo neosnovano davanje prednosti privatnom interesu gradonačelnika na štetu drugih kandidata u natječaju.

Ukoliko bi osoba povezana s dužnosnikom bila izabrana na radno mjesto pročelnika/ce, primjerenim se smatra da se dužnosnik izuzme i iz sklapanja ugovora o radu s tom osobom.

Na kraju Povjerenstvo upućuje dužnosnika na načela djelovanja, čl. 5. ZSSI-a prema kojima dužnosnici u obnašanju javne dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Slijedom svega navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Darinko Dumbović, elektronička dostava
2. Objava na internetskoj stranici
3. Povjerenstva
4. Pismohrana